L'Associació Europea de Lliure Comerç veu viable una Catalunya independent mantenint els mercats exteriors
El número tres de l'EFTA adverteix que ser fora de la UE portaria dificultats a Catalunya en l'àmbit institucional, però no tantes a escala comercial
ACN Barcelona 01/06/2013 11:57
260x366 El número tres de l'EFTA, Georges Baur. ACN El número tres de l'EFTA, Georges Baur. ACN
Per a la supervivència econòmica d'un petit estat, "l'essencial és formar part del mercat intern" europeu, sentencia Baur, que és el representant de Liechtenstein a l'EFTA, una organització dedicada a la promoció del lliure comerç formada per Islàndia, Noruega, Suïssa i Liechtenstein. Tots quatre estats són fora de la Unió Europea i precisament treballen per mantenir llaços comercials amb els 27. Baur -el secretari general adjunt de l'EFTA i número tres de l'organització- reconeix que Catalunya és un "bastió industrial" dins l'estat espanyol. En aquest sentit, assenyala, a la resta de països europeus, sobretot als veïns com França, tampoc els interessaria trencar les relacions comercials amb els catalans sigui quina sigui la situació política. "En la meva experiència tractant amb la UE i els estats membres, sempre he vist que les institucions són més estrictes, i això es dilueix pels estats membres, que necessiten un punt de vista més realista". Així, considera que la resta d'estats probablement valorarien que "no tindria sentit" trencar els llaços econòmics amb Catalunya. El liechtensteinès subratlla que ser fora de la UE podria posar Catalunya en una situació "difícil" perquè els estats petits, com el seu, tenen "dificultats per introduir-se al mercat". Precisament per aquest motiu treballa l'EFTA. L'alternativa a la UE, manté, és la mateixa EFTA o altres associacions internacionals com l'EA (l'associació per a la cooperació europea per l'acreditació). De fet, el Regne Unit es planteja tornar a adherir-se a l'EFTA en cas que acabi sortint de la UE. Mantenir els mercats exteriors de Catalunya, doncs, seria clau per al seu èxit, assegura Baur. No només per al teixit comercial i industrial, sinó també per al sector financer, exposa. Per a la supervivència dels petits estats -segons algunes definicions, són aquells que tenen menys de 10 milions d'habitants-, és clau tenir "accés al lliure mercat", assenyala Baur, que prové d'un petit país amb una població de 36.000 persones. El número tres de l'EFTA assegura que els estats petits com el seu tenen un gran "sentit de la cooperació", ja que la necessiten per sobreviure. Leichtenstein, per exemple, no té exèrcit i, tot i no formar part de la UE, ha subscrit diversos tractats internacional com el de Schengen. A més, està fent passos per abolir el secret bancari i deixar de ser un paradís fiscal.